钦定古今图书集成/明伦汇编/闺媛典/第301卷 > 皇清三十四 > 王化仕妻吕氏
## 钦定古今图书集成/明伦汇编/闺媛典/第301卷 > 皇清三十四 > 王化仕妻吕氏

按《翼城县志》：吕氏，王化仕妻。仕以力田起家，敦笃孝友。氏养舅姑，处妯娌悉符仕意，以故夫妇甚相得。未几仕亡，氏年二十一，子国宝甫五岁，惨痛切骨，誓不欲生。娣姒辈力劝不回，姑张氏谕之曰：“妇诚不忘吾儿，当有以安其志，奈何以死重其身后忧。” 乃始稍进𫗴粥，一室独处，虽至戚鲜睹其面。及姑老，委以家事，内外大小，悉从指挥。氏躬俭率先，区画井并，训其子以立身为先，不屑屑务田宅。国宝亦克砥行顺母志。孀居六十七年，始终无异。有司旌之。